**Тэма “Беларускі нацыянальны касцюм. Арнамент.”**

**Задачы:**

*Сярэдняя група*: пазнаёміць з беларускім нацыянальным касцюмам, арнаментам; працягваць фарміраваць уменне апісваць адзенне, дапасоўваць словы ў сказе, утвараць формы дзеясловаў.

*Старшая група*: пашыраць веды пра беларускае народнае адзенне; даць уяўленне аб адрозненні мужчынскага і жаночага народнага касцюма; пазнаёміць з геаметрычным і раслінным арнаментам.

Развіваць мастацкі густ, пачуццё прыгажосці, пашыраць намінатыўна-прэдыкатыўны слоўнік апісанняў па вывучаемай тэме; выхоўваць паважлівыя адносіны і цікавасць да прадметаў беларускага мастацтва.

**Абсталяванне і матэрыялы:** лялькі ў нацыянальных касцюмах, ілюстрацыі з выявамі беларускага народнага адзення, малюнак або натуральны лён, насенне льну, чароўная торбачка з рэчамі (*сурвэтка, ручнік, посцілка, дыван, абрус),* запіс беларускай народнай мелодыі.

**Папярэдняя работа**: разгляданне кніг, паштовак, малюнкаў, фотаздымкаў, экскурсія у беларускую хатку ў ЦКіА.

**Ход занятку**

**1.Гутарка з дзецьмі.**

Дзеці, паглядзіце, да нас ў госці завіталі лялькі. Чым яны адрозніваюцца?

Сёння мы з вамі будзем гаварыць пра адзенне, але не пра звычайнае, а беларускае народнае. У беларусаў, як і ў кожнага народа, ёсць сваё адзенне. Яно так і называецца - народнае. Народнае адзенне беларусаў адрозніваецца прыгажосцю, гарманічнымі каляровымі спалучэннямі. Паглядзіце, калі ласка, вось так выглядае народны жаночы касцюм (*дэманстрацыя лялькі ў народным касцюме*). Можа хто ведае як называецца кожная вопратка. Мы ж вельмі багата разглядалі кніжак з вопраткай *(кашуля, спадніца, фартушок*). Сапраўды, гэта кашуля. Іх шылі з даматканай тканіны, якая называлася палатно. Вельмі крапатлівая была гэтая работа. Спачатку ў маі, альбо як даўно казалі траўні, сеялі вось такія зярняткі - насенне льну. Калі добра даглядалі, то вырастаў вось такі лён, потым яго апрацоўвалі. А доўгімі восеньскімі і зімовымі вечарамі пралі і ткалі палатно. Потым гэту тканіну адбельвалі і пачыналі шыць любую вопратку. Кашулі шылі розныя - з адкладнымі і стаячымі каўнярамі, рукава заканчваліся абшлагамі ці манжэтамі. Аздаблялі яе прыгожым арнаментам, які закрываў амаль увесь рукаў.

Уважліва паглядзіце на кашулю - геаметрычны ці раслінны арнамент на ёй? Правільна геаметрычны. Васьмікутая зорачка і крыжы, і палосы тут ёсць. Якога колеру кашуля? Так ,белага, а арнамент*? (Чырвонага і чорнага*.) А вы ведаеце, чаму чырвонага колеру заўсёды больш у беларускай вопратцы? А таму, што чырвоны колер азначае жыццё, радасць, вяселле. Яшчэ ў старадаўнія часы верылі, што чырвоны колер нібыта засцерагаў ад злых духаў і надаваў моц і дужасць рукам у працы. А як вы думаеце, што азначае чорны колер? Так, гора і смутак. А белы- чысціню.

А які дэкаратыўны малюнак спадніцы? Так, клетка, падоўжаныя і папярэчныя палосы. А колеру якога? Чырвонага з чорным, блакітнага з чорным.

А зараз звярніце ўвагу фартух (*пярэднік*). Арнамент на ім адпаведвае арнаменту кашулі. Яшчэ іх упрыгожвалі карункамі, махрамі і шылі ў зборку. Часта адзенне ўпрыгожвалі і раслінным арнаментам. Якія кветкі вышыты майстрам? Што вам падабаецца ў вышыўцы? (*Адказы дзяцей*.)

Назавіце адзенне ў якое апрануты хлопчык(кашуля, штаны, пояс). Малайцы. Мужчынскі касцюм выглядаў наступным чынам: тканая кашуля, звычайна навыпуск, штаны і тканы пояс. Штаны шылі з аднакаляровай тканіны. Мужчынскае адзенне адрознівалася больш сціплым аздабленнем, чым жаночае. Народны касцюм беларусаў быў даволі сціплым, але ў той самы час, вельмі прыгожым.

**2.Дынамічная паўза. Карагодная гульня “Маша”.**

- Зараз мы з вамі крыху пагуляем.

*Усе становяцца ў круг, пасярэдзіне знаходзіцца “Маша”(хто-небудзь з дзяцей) з завязанымі вачамі. Дзеці ходзяць у карагодзе вакол яе і прыгаворваюць:*

Маша, ты пацеха наша!

Ручкі з золата, ножкі з золата,

Валасы кудлатыя, а вочы зыркатыя.

*“Маша” хапае каго-небудзь з карагода і спрабуе адгадаць, хто гэта. Калі адгадае, той становіцца “Машай”, калі не, гульня працягваецца далей.*

**3.Дыдактычная гульня “Што гэта?”**

- Дзеці, глядзіце, што я знайшла? (*Торбачка*). Тут нейкія рэчы. Скажыце, калі ласка, што гэта? (*Гэта сурвэтка*.)

(*Выхавальнік паказвае рэчы і кожны раз задае тое ж пытанне.*)

Я ўжо стамілася, дапытваючыся ў вас адказаў. Мне патрэбна дапамога. Хто мне дапаможа?

*Дзеці па чарзе дастаюць рэчы і задаюць пытанні, астатнія на іх адказваюць.*

Давайце яшчэ раз назавем, якія рэчы былі ў торбачцы. *(Сурвэтка, ручнік, посцілка, дыван, абрус*) паглядзіце на іх уважліва.

На абрусах і сурвэтках Чараўніца наша бабка!

Палымнеюць руж букеты, Аж здзіўляецца Агатка.

Тут і пеўні, тут і гусі… Возьме ў рукі палатно

Вышывала іх бабуся. Ажыве ўраз яно.

Л.Шырын.

*Дзеці пад суправаджэнне беларускай народнай музыкі разглядваюць узоры вышыўкі і ткацтва.*

**4.Моўныя дыдактычныя гульні.**

- Усе гэтыя рэчы аздоблены рознакаляровымі арнаментамі. А зараз пагуляем: я пачну гаварыць слова, а вы заканчвайце. Напрыклад: чыр…-чырвоны.

Блак… (*блакітны*), руж… (*ружовы*), жоў… *(жоўты*), чор… *(чорны*), ліло… (*ліловы*), аранж… (*аранжавы*), шэ… (*шэры*), бе… (*белы*), сі… *(сіні*).

А зараз іншае практыкаванне: трэба ў кожным сказе замест слова “я” уставіць слова “маці”. Напрыклад: “Я выціраю рукі ручніком.-Маці выцірае рукі ручніком”.

- Я вышываю сурвэткі.-…

- Я пасцілаю абрус на стол.-…

- Я мыю кашулі.-…

- Я тку дыван.-…

**5.Работа з загадкамі.**

Адгадайце, што патрэбна для таго, каб шыць адзнне.

Яна ў клубочку начуе.

Ёсць вушка, ды не чуе.

Зацягне ў вушка нітку-

Пашые дзеду світку. *(Іголка*)

М.Маляўка

Урадзіўся ён высокі,

Шаўкавісты, сінявокі.

Апранае нас здавён…

Здагадайцеся, хто ён? (*Лён*)

У.Мацвеенка

**6.Падвядзенне вынікаў.**

Дзеці, пра што мы з вамі сёння гаварылі? *(Пра народнае адзенне.)* Якое яно бывае? (*Мужчынскае і жаночае*.) З чаго складаецца жаночы касцюм? (*Кашуля, спадніца, фартушок*) З чаго складаецца мужчынскі касцюм? (*Кашуля, штаны, пояс*.) Успомніце, калі ласка, як упрыгожвалі адзенне беларусы. (*Арнаментам*.)

**Літаратура:**

1. Дубініна, Дз. М. Культура Беларусі ў казках і паданнях: этна-культурная адукацыя дашкольнікаў : дапаможнік для педагогаў устаноў, якія забяспечваюць атрыманне дашк. адукацыі / Дз.М.Дубініна, Дз.У.Дубінін.- Мінск: Зорны верасень, 2008.-120с.
2. Красіла, А.І. праз літаратурную спадчыну- да авалодвання роднай мовай : дапаможнік для выхавальнікаў дзіцячых садоў/ А.І.Красіла.- Мазыр : Белы Вецер, 2003.-72с.
3. Выхоўваем грамадзяніна: дашкольнікам аб гісторыка-этнаграфічнай спадчыне : дапам. Для педагогаў устаноў, якія забяспечваюць атрыманне дашк. адукацыі/ Л.М.Варанецкая, К.М.Бельская, І.Л.Ждан.- Мінск : Зорны верасень, 2008.- С. 65-66.
4. Казловіч, Ж.М. Вывучаем родную мову разам з Бульбашыкам : развіццё беларускага маўлення і пазнавальных здольнасцей чамучак 4-5 гадоў / Ж.М.Казловіч.- Мазыр : Содействие, 2009.- 136, (4) с. : іл.